Document ID: 32010D0711
Publication Date: 2010-11-23

Title and Content:
SKLEP KOMISIJE
z dne 23. novembra 2010
o dodatnem finančnem prispevku Unije za leto 2010 za izdatke držav članic za nekatere projekte na področju nadzora, inšpekcije in spremljanja ribištva
(notificirano pod dokumentarno številko C(2010) 7996)
(Besedilo v angleškem, danskem, estonskem, francoskem, grškem, italijanskem, latvijskem, malteškem, nemškem, nizozemskem, poljskem, portugalskem, romunskem, španskem in švedskem jeziku je edino verodostojno)
(2010/711/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 861/2006 z dne 22. maja 2006 o vzpostavitvi finančnih ukrepov Skupnosti za izvajanje skupne ribiške politike in na področju pomorskega prava (1) ter zlasti člena 21 Uredbe,
ob upoštevanju naslednjega:
(1)
Na podlagi zahtevkov za sofinanciranje s strani Unije, ki so jih predložile države članice v programih za nadzor ribištva za leto 2010, je Komisija sprejela Sklep 2010/352/EU (2), s katerim je ostalo nekaj sredstev proračuna za leto 2010, namenjenih za nadzor ribištva, neporabljenih.
(2)
Ta neporabljeni del sredstev iz proračuna za leto 2010 je treba zdaj dodeliti z novim sklepom.
(3)
V skladu s členom 21(2) Uredbe (ES) št. 861/2006 so bile države članice pozvane, da predložijo programe v zvezi z dodatnim financiranjem na prednostnih področjih, ki jih je določila Komisija, t.j. avtomatizacija in upravljanje podatkov, nove tehnologije in seminarji na področju nezakonitega, neprijavljenega in nereguliranega (IUU) ribolova.
(4)
Na tej podlagi so bili zahtevki v programih za financiranje dejavnosti s strani Unije, kot so pilotni projekti, programi usposabljanja in izmenjav ter gradnja patruljnih čolnov in zrakoplovov, zavrnjeni, ker niso bili namenjeni prednostnim področjem, določenim zgoraj.
(5)
V okviru prednostnih področij, ki jih je navedla Komisija, zaradi proračunskih omejitev ne morejo biti upoštevani vsi upravičeni izdatki v programih. Komisija je izbrala projekte, ki bodo sofinancirani z utemeljitvijo, da so v skladu s prednostnimi nalogami, ki jih je opredelila Komisija. Pri napravah za elektronsko zapisovanje in poročanje so imele prednost naprave s sistemi za elektronsko zapisovanje in poročanje ter sistemom za spremljanje plovil.
(6)
Zahtevki za ukrepe iz člena 8(a) Uredbe (ES) št. 861/2006 so lahko upravičeni do financiranja Unije.
(7)
Zahtevki za financiranje Unije morajo ustrezati pravilom iz Uredbe Komisije (ES) št. 391/2007 (3).
(8)
Primerno je določiti najvišje zneske in stopnjo finančnega prispevka Unije v okviru omejitev iz člena 15 Uredbe (ES) št. 861/2006 ter pogoje za njegovo odobritev.
(9)
Da bi se spodbudile naložbe v prednostne ukrepe, ki jih je opredelila Komisija, in zaradi negativnega učinka finančne krize na proračune držav članic, morajo biti izdatki za zgoraj navedena prednostna področja upravičeni do visoke stopnje sofinanciranja v okviru omejitev iz člena 15 Uredbe (ES) št. 861/2006.
(10)
Za upravičenost do prispevka morajo avtomatske naprave za določanje položaja izpolnjevati zahteve iz Uredbe Komisije (ES) št. 2244/2003 z dne 18. decembra 2003 o podrobnih pravilih v zvezi s satelitskimi sistemi za spremljanje plovil (4).
(11)
Za upravičenost do prispevka morajo naprave za elektronsko zapisovanje in poročanje na krovu ribiških plovil izpolnjevati zahteve iz Uredbe Komisije (ES) št. 1077/2008 z dne 3. novembra 2008 o določitvi podrobnih pravil za izvajanje Uredbe Sveta (ES) št. 1966/2006 o elektronskem zapisovanju in poročanju podatkov o ribolovnih dejavnostih ter daljinskem zaznavanju in razveljavitvi Uredbe (ES) št. 1566/2007 (5).
(12)
Ukrepi iz tega sklepa so v skladu z mnenjem Odbora za ribištvo in ribogojstvo -
SPREJELA NASLEDNJI SKLEP:
Člen 1
Vsebina
Ta sklep določa finančni prispevek Unije za leto 2010 za izdatke držav članic v letu 2010 pri izvajanju nekaterih projektov v zvezi s sistemi spremljanja in nadzora, ki se uporabljajo v skupni ribiški politiki (SRP), kakor je navedeno v členu 8(a) Uredbe (ES) št. 861/2006. Določa znesek finančnega prispevka Unije za vsako državo članico, stopnjo finančnega prispevka Unije in pogoje za njegovo odobritev.
Člen 2
Poravnava neporavnanih obveznosti
Zadevne države članice do 30. junija 2014 opravijo vsa plačila, za katera se zahteva povračilo. Plačila, ki jih države članice opravijo po tem roku, ne bodo upravičena do povračila. Neporabljena odobrena proračunska sredstva v zvezi s tem sklepom se razveljavijo najpozneje 31. decembra 2015.
Člen 3
Nove tehnologije in informacijske mreže
Za izdatke za projekte iz Priloge I za vzpostavitev novih tehnologij in informacijskih mrež, da se omogoči učinkovito in varno zbiranje in upravljanje podatkov v zvezi s spremljanjem, nadzorom in pregledom ribolovnih dejavnosti, je finančni prispevek 90 % upravičenih izdatkov v okviru omejitev iz navedene Priloge.
Člen 4
Avtomatske naprave za določanje položaja
1. Za izdatke za projekte iz Priloge II za nakup avtomatskih naprav za določanje položaja plovil in njihovo namestitev na ribiških plovilih, da lahko center za spremljanje ribištva na daljavo spremlja plovila s sistemom za spremljanje plovil (VMS), je finančni prispevek 90 % upravičenih izdatkov v okviru omejitev iz navedene priloge.
2. Finančni prispevek iz odstavka 1 je omejen na 2 500 EUR na plovilo.
3. Za upravičenost do finančnega prispevka iz odstavka 1 morajo avtomatske naprave za določanje položaja plovil izpolnjevati zahteve iz Uredbe (ES) št. 2244/2003.
Člen 5
Sistemi za elektronsko zapisovanje in poročanje
Za izdatke za projekte iz Priloge III za razvoj, nakup, namestitev ter tehnično pomoč za sestavne dele, potrebne za sisteme za elektronsko zapisovanje in poročanje (ERS), da se omogoči učinkovita in varna izmenjava podatkov v zvezi s spremljanjem, nadzorom in pregledom ribiških dejavnosti, je finančni prispevek 90 % upravičenih izdatkov v okviru omejitev iz navedene priloge.
Člen 6
Naprave za elektronsko zapisovanje in poročanje
1. Za izdatke za projekte iz Priloge IV za nakup naprav za elektronsko zapisovanje in poročanje ter njihovo namestitev na ribiških plovilih, da lahko plovila elektronsko zapisujejo podatke o ribolovnih dejavnostih in jih sporočajo centru za spremljanje ribištva, je finančni prispevek 90 % upravičenih izdatkov v okviru omejitev iz navedene priloge.
2. Ne glede na odstavek 4 je finančni prispevek iz odstavka 1 omejen na 3 000 EUR na plovilo.
3. Za upravičenost do finančnega prispevka morajo naprave za elektronsko zapisovanje in poročanje izpolnjevati zahteve iz Uredbe (ES) št. 1077/2008.
4. Za naprave s sistemi za elektronsko zapisovanje in poročanje ter sistemom za spremljanje plovil, ki izpolnjujejo zahteve iz uredb (ES) št. 2244/2003 in (ES) št. 1077/2008, je finančni prispevek iz odstavka 1 tega člena omejen na 4 500 EUR.
Člen 7
Pobude za ozaveščanje v zvezi s pravili skupne ribiške politike
Za izdatke za projekte iz Priloge V za pobude, vključno s seminarji in medijskimi pripomočki za ozaveščanje, katerih namen je seznanjati ribiče in druge udeležence, kot so inšpektorji, državni tožilci in sodniki ter javnost, o nujnosti boja proti nezakonitemu, neprijavljenemu in nereguliranemu ribolovu ter o potrebi izvajanja nove uredbe o nadzoru, je finančni prispevek 90 % upravičenih izdatkov v okviru omejitev iz navedene priloge.
Člen 8
Skupni najvišji prispevek Unije na državo članico
Skupni načrtovani izdatki, skupni izdatki za projekte, izbrane v skladu s tem sklepom, in skupni največji prispevek Unije na državo članico, ki so dodeljeni v skladu s tem sklepom, so:
(v EUR)
Država članica
Načrtovani izdatki iz dodatnega nacionalnega programa za nadzor ribištva za leto 2010
Izdatki za projekte, izbrane v skladu s tem sklepom
Najvišji prispevek Unije
Belgija
235 000
222 500
195 000
Danska
2 284 608
907 124
816 412
Nemčija
1 367 695
1 151 035
1 035 932
Estonija
161 803
89 835
80 852
Irska
2 145 000
580 000
330 000
Grčija
9 150 000
1 800 000
1 620 000
Španija
400 000
0
0
Francija
7 429 203
2 424 000
2 181 600
Italija
10 890 000
4 040 000
3 636 000
Ciper
100 000
70 000
63 000
Latvija
11 459
0
0
Malta
358 029
8 460
7 614
Nizozemska
2 085 000
157 500
141 750
Poljska
1 091 633
922 493
830 243
Portugalska
3 105 763
2 408 000
1 354 500
Romunija
30 500
0
0
Švedska
1 674 595
103 541
93 187
Združeno kraljestvo
1 610 375
1 178 824
1 060 940
Skupaj
44 130 664
16 063 311
13 447 030
Člen 9
Naslovniki
Ta sklep je naslovljen na Kraljevino Belgijo, Kraljevino Dansko, Zvezno republiko Nemčijo, Republiko Estonijo, Irsko, Helensko republiko, Kraljevino Španijo, Francosko republiko, Italijansko republiko, Republiko Ciper, Republiko Latvijo, Republiko Malto, Kraljevino Nizozemsko, Portugalsko republiko, Republiko Poljsko, Romunijo, Kraljevino Švedsko ter Združeno kraljestvo Velika Britanija in Severna Irska.
V Bruslju, 23. novembra 2010

Classification:
Level 1 Topics: 100150
100145
100144
100156
Level 2 Topics: 100222
100177
100252
100183
100223
Level 3 Topics: 5922
1005
1422
567
2476
All Topics: 1005
2455
3995
5229
5862
616